Radvilonių miškai

Radvilonių miškai – miškų masyvas Lietuvoje, Radviliškio rajone, 3 km į šiaurę nuo Šeduvos. Priklauso Radviliškio miškų urėdijai (Radvilonių ir Aukštelkų girininkijoms). Apima 28,7 km² plotą.

Masyvą sudaro Radvilonių ir Mažaičių miškai. Paviršius lygus. Dirvožemiai – velėniniai glėjiški ir velėniniai karbonatiniai sujaurėję bei velėniniai jauriniai glėjiški priemoliai ir moliai. Miškas patenka į Daugyvenės baseiną – juo teka Ežerėlė (su Erlaku, Vismanta, Uosupiu, Meškupiu), Šaka (su Ažagiu), Niauduva. Upelių vagos ištiesintos, miškas nusausintas.

Medynai:
 beržynai: 41 %
 eglynai: 28 %
 uosynai: 15 %
 drebulynai: 8 %
 pušynai: 2 %
 juodalksnynai: 2 %
 baltalksnynai: 2 %
 ąžuolynai: 2 %

Jaunuolynai sudaro 22 % medynų, pusamžiai medžiai 46 %, pribręstantys 19 %, brandūs 13 %.

Miškuose gyvena stirnos, briedžiai, elniai, šernai, lapės, kiškiai, usūriniai šunys, voverės, kiaunės, danieliai, jerubės, slankos. Įveista maumedžių, veimutinių pušų, kėnių. Pietrytinė miško dalis paskelbta Radvilonių botaniniu draustiniu. Miške auga paminkliniai medžiai – Radvilonių ąžuolas ir Dvikamienis Radvilonių miško ąžuolas.

Šalia Radvilonių miškų įsikūrę kaimai: Radviloniai, Margiai, Birutė, Mažaičiai, Riaubai, Aldoniškis, Derveliai.

 Istorija 
Vyko aktyvus partizaninis pasipriešinimas, partizanavo Izidorius Pucevičius–Radvila, Vladas Vyšniūnas–Aušrelė. 

1945 m. vasarą aplinkinių kaimų gyventojai nutarė kolektyviai atsidėkoti stribus išvariusiems partizanams ir miške ant dobilų paklotės prie Ežerėlės upelio surengė šventę su vaišėmis, dainomis, dovanomis.Vladas Vyšniūnas–Aušrelė: Ginkluotos rezistencijos eilėse. Elinio partizano atsiminimai. I knyga, 2023 m., „Briedis“, 125-127 p.

 Šaltiniai 

Kategorija:Radviliškio rajono miškai